Hy kan ... – Dag 13 - BibleSA
Hy kan ... – Dag 13
2 KRONIEKE 7:14-15
en my volk oor wie my Naam uitgeroep is, toon berou en bid en vra na my wil en draai terug van hulle bose weë af, sal Ek luister uit die hemel en hulle sonde vergewe en hulle land laat herstel. Ek sal hierdie plek nou onder my sorg neem en ontvanklik wees vir elke gebed hiervandaan.
Roep My aan, Ek sal jou antwoord en jou vertel van groot en onverstaanbare dinge waarvan jy nie weet nie.
In reaksie op gister se dagstuk, het 'n leser die volgende vraag gevra: "Ek verstaan die belangrikheid om die Bybel te lees, maar wat as ek sukkel om te bid? Dit voel kompleet asof daar 'n blokkasie is. Kan jy help asseblief?"
Dink vir 'n oomblik aan 'n rivier. Alhoewel die water aanvanklik vinnig vloei, gebeur dit dat takke, blare, grond en selfs klippe meegesleur kan word. Sodra die water 'n nouer gedeelte in die rivierbedding bereik, veroorsaak die opgehoopte puin 'n blokkasie wat die water nie net stadiger laat vloei nie; dit kan die water selfs heeltemal tot stilstand bring.
In ons lewens kan die vloei van die Heilige Gees met die water in die rivierbedding vergelyk word. Soms hoor ons God se stem duidelik. Ander kere sukkel ons — weens blokkasies in ons lewens. Blokkasies kom in die vorm van bitterheid, 'n onvergewensgesindheid, trots, doelbewuste sonde wat ons nie bely nie, ongehoorsaamheid aan 'n opdrag van God of selfs rebellie teenoor God. Hierdie blokkasies beroof ons van ons vrymoedigheid om met God te praat — ook om die Heilige Gees se stem te hoor.
Daar is egter genade en vergifnis wanneer ons hierdie blokkasies identifiseer, bely en daarvan wegdraai. In 2 Kronieke 7:14-15 sê God: " … en my volk, oor wie my Naam uitgeroep is, hulle verootmoedig en bid en my aangesig soek en hulle bekeer van hul verkeerde weë, dan sal Ék uit die hemel hoor en hulle sonde vergewe en hulle land genees. Nou sal my oë oop wees en my ore luister na die gebed van hierdie plek." Ook in Jeremia 33:3 sê God: "Roep My aan, Ek sal jou antwoord." En in 2 Kronieke 16:9: "Die Here het sy oë oral op die aarde sodat Hy dié kan help wat met hulle hele hart op Hom vertrou."
God wil met ons praat — en Hy wil ons lei om die "takke, blare, grond en klippe" in ons lewens te identifiseer wat tussen ons en Hom staan sodat ons sy stem duidelik kan hoor. Kom ons gee Hom 'n kans. Ons mag dalk selfs verstom staan oor hoe helder en duidelik sy stem wel kan wees sodra ons die puin verwyder. Sterkte.
Opdrag vir die dag: Vat 'n pen en papier en gaan sit met 'n oop hart voor God. Vra Hom om jou te wys of daar iets is wat 'n blokkasie tussen jou en Hom veroorsaak. Skryf dit neer. Bely dit en kies om daarvan weg te draai.